6.September 07    10 Uhr Kontrouä bir Ärztin mit CTG.  Ufem CTG hetmä scho liechte Wehä erkennt aber nur ganz fini chum spürbar.  D'Ärztin het a däm morge gseiht i wirde kes liechts Baby, öbe 4kg söu i uf dWoog bringe.  S'Mami isch grad chlei verschrocke wos das ghört het.  Si het no gmeint äs chönnt jedä Momänt los go, aber au nid. Wen i bis nöchscht Mittwuch 19. September noni do bi, müessä si Ileitä.  Wos Mami nach em Arztbsuch zum Auto lauft het si scho zimlechi Schmärze und cha chum meh laufe gschwige de no Autofahre. Si het no überleit am Papi azlüte, damit är si cha cho abhole. Aber när isch de besser gange, d'Schmärze si chlei wäg gange und si het glich chöne fahre.  Am nomi si si no go ichaufä und öbis go trinke. Liechti Wehä het den s'Mami scho gspürt, aber ni so schlimm.  Am obe hets no äs feins Nachtässä gäh und am haubi achti isch mis Mami go bade, wöuä das Wehäfördernd söu si.  Chum us dr Badwanne, hets agfange. Au 15 min Wehä. Vorsichtshauber het s'Mami Täschä ferti packt.  Am nüni si d'Wehä scho au 5 min cho und sehr schmärzhaft. Dr Papi het de im Spitau aglüte und gseiht das mir chöme.  Ca. am 21.45 si mir im Spitau gsi. D Wehä si immer heftiger worde und fasch ohni Pause, so dass d'Schmärzä fasch unerträglich worde si.  Öbe am 01.00 hets s'Mami nüm usghaute und het öbis gäg s'Schmärze verlangt. Si het de ä Sprütze i Rüggä becho damit si fasch nüd meh gspürt. Was für nä wouhtat!!  Si het au wider chönä redä und sech entspanne. Wehä für Wehä si cho....  Und de plötzlech springt d'Hebamme use und hout Ärztinne, hecktik macht sech breit und niemer seiht öbis. Bei ufä Suurstoffmaske ufs Gsicht. Dr Papi und s'Mami luege nang mit grosse Auge a und immerno het niemer öbis gseiht, bis s'Mami gfrogt het ob d'Härztön äbe si. Und so isches au gsi, aber schnäu het sech d'Lag wider beruhigt.  Am 03.45 ischs vorwärts gange. Leider hei d'Wehä noche gloh. Si hei den ä Wehätropf äghängkt und Schmärzmedis chlei zruggstöut. Und när bi jederä Wehä het s'Mami fescht müessä pressä.  Und am 04.16 ischs de sowit gsi und i ha mit Salutierender Hand (so stoht au im Geburtsbericht) s'Liecht vor Wäut erblickt. Sofort hani zum Mami ufä Buch dörfä und mir drü hei erschtä unbeschriblich schöne Kontakt gha. Dr Papi het vouer Stouz d'Nabuschnuer düregschnitte und mi aschliessend dörfä bade.  Nachdäm het d'Ärztin mi genau unger d'Lupe gnoh und het gluegt ob i gsund bi, wie schwär und wie gross i bi. Zum Glück het si sich um 500 gr verschetzt. ;o)  I bi chärngsund und äs chräftigs Meitschi.........